En 58-årig mand fra Løgstør fremstilles i grundlovsfør torsdag, efter han onsdag aften stak en mand ned to gange.

En 62-årig mand fra Løgstør blev onsdag aften stukket i halsen og i den ene arme. Knivstikkeriet skete omkring klokken 21:00 i en lejlighed i et boligområde i Løgstør, hvor den 62-årige mand var i selskab med en 58-årig mand, som endte med at stikke ham ned. - Under et drikkelag bliver de to mænd uenige om et eller andet, og det giver anledning til vold med knivstikkeri, siger politikommissær ved Nordjyllands Politi Henrik Staal. Anmeldelsen kom klokken 21:15, og det var den 62-årige mand der anmeldte det. Ambulancen kom kort efter, men da gerningsmanden stadig var på stedet, måtte de vente på politiets ankomst. - Vi kom fem til ti minutter senere, og heldigvis havde det ingen betydning for forurettedes tilstand, siger politikommissæren. Den 62-årige mand blev kørt på sygehuset og er uden for livsfare. Den 58-årige mand blev anholdt på stedet. Han blev torsdag ved retten i Aalborg varetægtsfængslet i fire uger. Manden kærede ikke byrettens dom. Han nægter sig skyldig.